Minu lemmik ei ole ta tõepoolest ja mitmel põhjusel. Ma pole vist tema suhtes kuigi taktiline ega õrn, kuigi Prokofjev on ju sajandi üks kuulsamaid heliloojaid. Aga tema kui isiksuse vastu ma kahjuks sümpaatiat ei tunne. Ta oli äärmiselt egotsentriline, suurt muusikut niisugune joon ei kaunista. Mulle puutus see silma juba nooruses, pärast tema sooloõhtut "Estonias", kui ta ei võtnud lühikesekski tervituseks vastu ühtki siinset vene emigranti, kelle seas oli mitmeid häid tuttavaid ühistest Pariisi aastatest. Need kontserdist siiralt vaimustunud inimesed - ta mängis enda muusikat - said väga haiget.